b'\n_START_ARTICLE_\nP\xc3\xa1fos\n_START_SECTION_\nMaantiede\n_START_PARAGRAPH_\nP\xc3\xa1foksen kaupunki sijaitsee V\xc3\xa4limeren rannalla Kyproksen lounaisrannikolla. Et\xc3\xa4isyys p\xc3\xa4\xc3\xa4kaupunki Nikosiaan on 148 kilometri\xc3\xa4 ja Limassoliin 68 kilometri\xc3\xa4. P\xc3\xa1foksen kaupunki koostuu kahdesta osasta, jotka ovat P\xc3\xa1no P\xc3\xa1fos (\xe2\x80\x9dYlempi P\xc3\xa1fos\xe2\x80\x9d) ja K\xc3\xa1to P\xc3\xa1fos (\xe2\x80\x9dAlempi P\xc3\xa1fos\xe2\x80\x9d). P\xc3\xa1no P\xc3\xa1fos sijaitsee nimens\xc3\xa4 mukaisesti ylemp\xc3\xa4n\xc3\xa4 ja kaeumpana merest\xc3\xa4, ja muodostaa P\xc3\xa1foksen vanhankaupungin. Se tunnetaan paikallisesti my\xc3\xb6s nimell\xc3\xa4 Kt\xc3\xadma. K\xc3\xa1to P\xc3\xa1fos, joka tunnetaan my\xc3\xb6s nimell\xc3\xa4 N\xc3\xa9a P\xc3\xa1fos, sijaitsee meren rannalla antiikin aikaisen kaupungin paikalla.\n_START_SECTION_\nMy\xc3\xb6hempi historia\n_START_PARAGRAPH_\nArabit ry\xc3\xb6steliv\xc3\xa4t kaupunkia 600-luvulla, joka v\xc3\xa4hensi sen merkityst\xc3\xa4 entisest\xc3\xa4\xc3\xa4n. Hy\xc3\xb6kk\xc3\xa4ysten seurauksena kaupunki siirrettiin kauemmaksi merest\xc3\xa4 P\xc3\xa1no P\xc3\xa1foksen alueelle. Keskiajalla kaupungissa hallitsivat muun muassa Lusignanin hallitsijasuku (1192\xe2\x80\x931489), Venetsian tasavalta sek\xc3\xa4 Osmanien valtakunta. Sen merkitys pysyi kuitenkin v\xc3\xa4h\xc3\xa4isen\xc3\xa4 ja se oli sek\xc3\xa4 kielellisesti ett\xc3\xa4 kulttuurisesti eristynyt muusta saaresta vuosisatojen ajan._NEWLINE_1800-luvun loppupuolella yhdysvaltalainen L\xc3\xa1rnakan konsuli Luigi Palma de Cesnola ja muut haudanry\xc3\xb6st\xc3\xa4j\xc3\xa4t tyhjensiv\xc3\xa4t valtaosan alueen haudoista. Saaren l\xc3\xa4nsip\xc3\xa4\xc3\xa4n Ak\xc3\xa1maksen niemi oli brittien armeijan harjoitus- ja tulitussalueena, mink\xc3\xa4 vuoksi sen haudat saivat olla paradoksaalisesti suhteellisen rauhassa. Vuoden 1974 tapahtumien j\xc3\xa4lkeen valtaosa P\xc3\xa1foksen turkkilaisv\xc3\xa4est\xc3\xb6st\xc3\xa4 muutti vastentahtoisesti saaren pohjoisosaan ja alueen asuttivat l\xc3\xa4hes kokonaan kreikkalaiset. P\xc3\xa1foksen kansainv\xc3\xa4linen lentoasema valmistui vuonna 1983, mik\xc3\xa4 nosti alueen asemaa takamaastosta kiinnostavaksi matkailukohteeksi._NEWLINE_P\xc3\xa1foksen antiikin aikaiset n\xc3\xa4ht\xc3\xa4vyydet eli Palaipafoksen ja Nea Pafoksen arkeologiset alueet liitettiin Unescon maailmanperint\xc3\xb6luetteloon vuonna 1980.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nP\xc3\xa1foksen t\xc3\xa4rkein n\xc3\xa4ht\xc3\xa4vyys on antiikin aikaisen kaupungin arkeologinen alue niemell\xc3\xa4 heti K\xc3\xa1to P\xc3\xa1foksen l\xc3\xa4nsipuolella. Se tunnetaan erityisesti hienoin lattiamosaiikein koristelluista taloistaan. Niist\xc3\xa4 tunnetuin on niin kutsuttu Dionysoksen talo. Pyh\xc3\xa4n Solomonen (Ag\xc3\xada Solomon\xc3\xad) maanalaisen kirkon luona sijaitsee katakombeja. Toinen t\xc3\xa4rke\xc3\xa4 arkeologinen alue on hieman idemp\xc3\xa4n\xc3\xa4 Panag\xc3\xada Chrysopol\xc3\xadtissan kirkon (my\xc3\xb6s Pyh\xc3\xa4n Kyriaken kirkko, Ag\xc3\xada Kyriak\xc3\xad) ymp\xc3\xa4rill\xc3\xa4 oleva alue. Siell\xc3\xa4 sijaitsee muun muassa pylv\xc3\xa4s, johon apostoli Paavali legendan mukaan sidottiin ruoskimista varten._NEWLINE_Kolmas keskeinen arkeologinen alue ovat niin kutsutut Kuninkaiden haudat noin 1,5 kilometri\xc3\xa4 pohjoisempana. Nimest\xc3\xa4\xc3\xa4n huolimatta sinne ei kuitenkaan haudattu kuninkaita vaan kaupungin hellenistisen ja roomalaisen kauden merkkihenkil\xc3\xb6it\xc3\xa4._NEWLINE_P\xc3\xa1foksen museoihin kuuluvat P\xc3\xa1foksen arkeologinen museo sek\xc3\xa4 kansatieteellinen museo. Muihin n\xc3\xa4ht\xc3\xa4vyyksiin kuuluvat muun muassa Pyh\xc3\xa4n Theodoroksen (\xc3\x81gios The\xc3\xb3doros) katedraali, uusklassista arkkitehtuuria edustava kunnantalo (\xe2\x80\x9dkaupungintalo\xe2\x80\x9d) sek\xc3\xa4 muut uusklassiset rakennukset P\xc3\xa1no P\xc3\xa1foksessa, sek\xc3\xa4 vanha turkkilainen moskeija ja turkkilainen kylpyl\xc3\xa4. Kaupungin l\xc3\xa4hist\xc3\xb6ll\xc3\xa4 sijaitsee Pyh\xc3\xa4n Neofytoksen (\xc3\x81gios Ne\xc3\xb3fytos) luostari, jossa on bysanttilaisaikaisia freskoja 1100- ja 1400-luvuilta. P\xc3\xa1foksen bysanttilainen museo toimii nykyisin Gerosk\xc3\xadpoussa._NEWLINE_Vanhan kaupungin P\xc3\xa1no P\xc3\xa1foksen alueella sijaitsee muun muassa paikallinen agora tai basaari, josta l\xc3\xb6ytyy paikallista ruokaa sek\xc3\xa4 vaatteita. K\xc3\xa1to P\xc3\xa1fos on kaupungin turistiel\xc3\xa4m\xc3\xa4n keskus. Kaupungin suurin ostoskeskus on Kings Avenue Mall, joka sijaitsee K\xc3\xa1to P\xc3\xa1foksessa k\xc3\xa4velymatkan p\xc3\xa4\xc3\xa4ss\xc3\xa4 satamasta ja turistialueelta.'